J. Budaj, poslanec: (2002-03-13):
I. Presperín, podpredseda NR SR: Dávam hlasovať o tomto návrhu. Hlasujte. Hlasujte, prosím. Hlasujte. (Hlasovanie.) Prítomných 99 poslancov, 94 za, proti nikto, zdržal sa 1, nehlasovali 4. Návrh bol schválený. Pristúpime teda k 3. čítaniu o tomto návrhu zákona. Otváram rozpravu v rámci 3. čítania a pýtam sa, či chce niekto z poslancov podať návrhy podľa § 85 zákona o rokovacom poriadku. Konštatujem, že nie, vyhlasujem rozpravu za skončenú. Keďže v rámci tohto čítania neboli podané žiadne návrhy podľa § 86 zákona o rokovacom poriadku, pristúpime k hlasovaniu o návrhu zákona ako o celku. Prosím, aby ste hlasovali o návrhu zákona ako o celku. (Hlasovanie.) Prítomných poslancov 93, za všetkých 93 poslancov. Konštatujem, že sme schválili návrh skupiny poslancov Národnej rady na vydanie zákona o ochrane a rozvoji územia Bardejov. V rokovaní budeme pokračovať bodom návrh vlády na skrátené legislatívne konanie o vládnom návrhu zákona o Súdnej rade Slovenskej republiky a o zmene a doplnení niektorých zákonov. Návrh vlády ste dostali ako tlač 1359. Súčasťou návrhu vlády je aj uznesenie Národnej rady. Z poverenia vlády Slovenskej republiky návrh odôvodní minister spravodlivosti Slovenskej republiky Ján Čarnogurský. Prosím pána ministra, aby sa ujal slova. Ďalej bude rokovanie Národnej rady viesť podpredseda Národnej rady Pavol Hrušovský. J. Čarnogurský, minister spravodlivosti SR: Vážený pán predsedajúci, vážená Národná rada. Podľa súčasného právneho stavu neexistuje orgán, ktorý by bol reprezentantom súdnej moci, orgán, ktorý by bol oprávnený účinne sa zúčastňovať na riešení všetkých dôležitých otázok súdnictva. Tento nedostatok odstraňuje novela ústavy č. 90/2001 Z. z. , ktorá v článku 141a zavádza Súdnu radu Slovenskej republiky. Novela ústavy zverila do pôsobnosti Súdnej rady Slovenskej republiky právomoc predkladať prezidentovi Slovenskej republiky návrhy kandidátov na vymenovanie sudcov a návrhy na odvolanie sudcov, predkladať vláde návrh kandidátov na sudcov, ktorí by mali pôsobiť za Slovenskú republiku v medzinárodných súdnych orgánoch, ako aj voliť a odvolávať členov disciplinárnych senátov a voliť a odvolávať predsedov disciplinárnych senátov. Na základe článku 154b Ústavy Slovenskej republiky sudcu zvoleného na 4 roky pred nadobudnutím účinnosti ústavného zákona č. 90/2001 Z. z. vymenuje po uplynutí jeho volebného obdobia prezident Slovenskej republiky na návrh Súdnej rady za sudcu bez časového obmedzenia. V prípade, že nedôjde ku kreovaniu Súdnej rady Slovenskej republiky, nebude existovať orgán, ktorý podá návrh na vymenovanie sudcov bez časového obmedzenia, ktorý pred nadobudnutím účinnosti ústavného zákona boli zvolení na štyri roky. Vzhľadom na právomoci zverené Súdnej rade Slovenskej republiky môže mať oneskorenie kreovania Súdnej rady Slovenskej republiky za následok ohrozenie chodu súdnictva a zásah do práva občanov na súdnu a inú právnu ochranu najmä tým, že nebude možné ustanoviť zákonného sudcu. Navrhovaná úprava zákona rieši okrem postavenia pôsobnosti a organizácie Súdnej rady aj spôsob ustanovenia jej členov. Uplatnenie navrhovanej úpravy navrhujeme s účinnosťou od schválenia. Z uvedených dôvodov je potrebné podľa § 89 odsek 1 zákona o rokovacom poriadku Národnej rady Slovenskej republiky, aby nedošlo k ohrozeniu základných ľudských práv, navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona o Súdnej rade Slovenskej republiky o zmene a doplnení niektorých zákonov. Ďakujem. I. Presperín, podpredseda NR SR: Ďakujem, pán minister. Prosím, aby ste zaujali svoje miesto. Prosím povereného člena ústavnoprávneho výboru poslanca Petra Kresáka, aby informoval o výsledku prerokovania tohto návrhu vo výbore.